text: Skibsophugger rydder op efter olie-uheld
  28 marts 2011 kl. 13.46
  Et udslip af tyk olie i havnen i Esbjerg kommer fra en skibsophugger. Firmaet er nu ved at rydde op.
  En skibsophugger i Esbjerg er nu ved at rydde op, efter at olie fra virksomheden mandag slap ud og forurenede Esbjerg Havn.
  
  Spærring ved Grådyb
  Meldingen om olieudslippet kom mandag formiddag, og marinehjemmeværnets skib Lyø og et skib fra den lokale redningsstation har lagt en spærring ved Grådyb i sejlrenden for at samle så meget olie op som muligt og hindre den i at brede sig ud i havet.
  
  Spærring virkede ikke
  Olien stammer fra skibsophugger-virksomheden. Den er sluppet ud, fordi virksomhedens spærring, der normalt forhindrer udslip, havde sat sig fast og ikke virkede ved højvande.
  Ifølge Søværnets Operative Kommando er der tale om under 100 liter olie. Oliefilm og klumper har bredt sig på kysten ved havnebassin nummer seks og ned mod Esbjergs trafikhavn, hvor virksomheden arbejder på at få ryddet op.
  